Foto: FAH

SJEDNICA sabora danas je, očekivano, započela stankom koju je zatražilo sedam klubova zastupnika, a sve zbog situacije o Agrokoru i objave spornog ugovora o kreditu s Amerikancima. Oporba je odlučila, sve do dolaska Plenkovića u sabor, opstruirati rad sabora na način da svako malo traže stranku.

>> Pratite uživo sjednicu sabora:





Prvi je govorio šef SDP-a Davor Bernardić, kazavši kako se ovdje radi o nacionalnoj veleizdaji.



"Ova cijela priča pokazuje da danas zakoni u Hrvatskoj ne vrijede isto za sve. Strani fondovi preuzeli su Agrokor u stilu provatizacije devedesetih. Pozivam Plenkovića da kaže tko je ovdje lagao - on ili Ramljak. Ako je sve bilo uz suglasnost Plenkovića, on mora otići", kazao je Bernardić.



Ivan Lovrinović iz stranke Promijenimo Hrvatsku pozvao je, pak, na bojkot sabora.



"Strvinarski fond praktički je preko Lex Agrokora ušao i upravlja svime", kazao je i dodao da bi bojkot sabora bio konkretan način djelovanja oporbe.

"Agrokor je predan u ruke fondova", kazao je SDP-ov Arsen Bauk. "Ramljak je u ovom trenutku jači od vlade. Vlada ne upravlja Agrokorom, upravljaju fondovi. Što bi se dogodilo da se promijeni vlast. Ona na Agrokor, koji je sistemski značajan, nema nikakvu kontrolu", dodao je.

Poziv premijeru da dođe u sabor

MOST-ov Miro Bulj pozvao je Plenkovića da dođe u sabor i objasni svima o kakvom se točno ugovoru radi.

Tekst se nastavlja ispod oglasa

Mostovac Nikola Grmoja poručio je kako je podrška radu Povjerenstva stigla i od Vladimira Šeksa i od predsjednice republike. "Nova saznanja pokazuju da sve predstavljeno proteklih mjeseci ne stoji", rekao je, dodavši kako se slaže da na prvu sjednicu Povjerenstva treba pozvati vladina povjerenika Ramljaka, Martinu Dalić te premijera Plenkovića.

"Moraju dati odgovore na ova pitanja. Zanima nas kako je Ramljak pio kavu s jednim fondom prije donošenja Lex Agrokora da bi taj fond onda postao njegov šef, a ne vlada", rekao je Grmoja.

Borić: Nije točno da vlada ili Trgovački sud ne mogu opozvati Ramljaka

HDZ-ov zastupnik Josip Borić demantirao je oporbene zastupnike te poručio kako nije točno da hrvatska vlada ili Trgovački sud ne mogu opozvati izvanrednog povjerenika za Agrokor Antu Ramljaka.



"Članak 15. Zakona o postupku Izvanredne uprave kaže da sud može opozvati izvanrednog povjerenika i imenovati novog u bilo koje doba na vladin prijedlog. Jasno je da su prava vlade u odnosu na Izvanrednu upravu utvrđena zakonom i niti jedan ugovor ne može biti iznad zakona", naglasio je Borić.



Oporbi, prije svih SDP-u, poručio je da ne stvaraju nemir ili plasiraju teze koje ne stoje. Vlastitim djelovanjem ugrožavate opstanak ovog sustava na način da politizirate tamo gdje politike ne bi trebalo biti, odgovorio je oporbi, a šefa SDP-a Davora Bernardića pozvao da izađe pred zastupnike i kaže zašto želi da Agrokor završi u stečaju.



"SDP žali što Agrokor nije završio u stečaju"



SDP žali što Agrokor nije završio u stečaju, ustvrdio je Borić koji čudnom drži situaciju da oporbeni klubovi šest mjeseci nakon donošenja Lex Agrokora žele da taj koncern završi u stečaju, a 30 tisuća ljudi na cesti.



HDZ-ov zastupnik ističe kako je vlada stvorila pravni okvir koji je omogućio da novac potreban za stabiliziranje poslovanja umjesto poreznih obveznika osiguraju vjerovnici. "Što tu smeta SDP-u, cijelo vrijeme traže suprotno da bi uhvatili što – politički poen", kazao je Borić i kolegama poručio: "Gospodo, uozbiljite se!"



Naglasio je kako je kreditni angažman kojim je Agrokoru omogućeno novo financiranje zaštitio sredstva poreznih obveznika. "Vjerovnici su odlučili financijski podržati koncern, oni donose svaku bitnu odluku koja se tiče raspolaganja imovinom i nagodbe. To znači da se po zakonu Izvanredna uprava i njezine odluke nalaze pod kontrolom vjerovnika, kao što i treba biti. Čemu miješanje politike i biznisa, na čemu stalno inzistira SDP kroz svoje stanke", zapitao je Borić.



"Netko je dao novac, htjeli smo da to ne bude novac poreznih obveznika, sada stalno propitivanje zašto oni upravljaju sa svojim novcem", naveo je zastupnik.



I HNS-ov Stjepan Čuraj ističe da nijedan ugovor ne može, i ne smije biti iznad zakona i suda. Građani ne smiju platiti ni kune za privatnu tvrtku, poručuje zastupnik i zauzima se da glavne teme budu budućnost Agrokora, dobavljača, poljoprivrednih proizvođača.



Pupovac: Vlada je u škarama



Milorad Pupovac (SDSS) kaže da Vlada nije suspendirala vlasništvo, ali je preuzela upravljačka prava koja su povjerena privremenom upravitelju.



"Nakon objave ugovora potrebno je razjasniti jesu li ta upravljačka prava ičim i u kojem opsegu dovedena u pitanje i, ako jesu, tko je za to dao suglasnost. Ako je to učinjeno bez suglasnosti, onda je jasno tko je za to odgovoran", ističe Pupovac.



Podsjeća da su se donošenjem Lex Agrokora zastupnici odlučili na nešto što nisu u proteklih 25 godina, a to je da državi povjere da preuzme upravljačka prava privatne kompanije iz razloga nacionalnih interesa. "Sada postoje indicije da je netko motiviran posebnim interesom suspendirao dio tih upravljačkih prava, za čiji interes i s kojim posljedicama", upitao se i naglasio kako nije sasvim jasno da to neće imati posljedice po proračun.



"Ako su ove indicije imalo točne, onda se vlada nalazi u škarama između vjerovnika od ranije i onih koji su dobili povlašten status. Tko će to platiti – oni sami? Nemojmo biti djeca, platiti će država nakon dugih i iscrpljujućih sudova, a priča o sudovima, ako je točno ono što se može čitati, je dodatno zakomplicirala stvar", upozorio je Pupovac.

Hajdaš Dončić: Na djelu je scenarij koji će trajno oštetiti Republiku Hrvatsku



"Na djelu je scenarij koji će trajno oštetiti Republiku Hrvatsku", ustvrdio je SDP-ov Siniša Hajdaš Dončić



"Po scenariju gdje je povjerenik Ramljak otvoreno priznao na press konferenciji da se susreo s predstavnicima fondova rizičnog kapitala i prije svog imenovanja, on je zlouporabio povlaštenu informaciju jer osoba koja učini dostupnu povlaštenu informaciju drugoj osobi kažnjava se kaznom zatvora od 6 mjeseci do 5 godina", rekao je SDP-ovac. Ramljak je, kazao je, omogućio fondovima rizičnog kapitala da dobiju povlaštenu informacijiu i otkupe obveznice od Agrokora u nominali koja je bila umanjena za 70 posto.



Samo jednom transakcijom fondovi rizičnog kapitala zaradili su, tvrdi, 60 posto, plus zarada u budućnost...



"Suprotno zakonu koji je donio sabor, uveden je pojam vjerovničkog vijeća gdje fondovi rizičnog kapitala čine preko 30 posto ukupnih glasova, drugih 30 posto čine domaće banke koje su s fondovima rizičnog kapitala sudjelovale u prvoj tranši, a 30 posto su strane banke. Fondovi rizičnog kapitala u konglomeratu s domaćim bankama i ostalim iz te priče će odlučivati o svemu", uvjeren je Hajdaš Dončić.



Sberbanka će se, kaže, na hrvatsku žalost naplatiti od Agrokorove imovine u Srbiji, BiH i Sloveniji.



"Dogodit će se čerupanje najvrjednijih tvrtki iz koncerna Agrokor koji će morati delimitirati vrijednost svojih dionica kako bi se vjerovnici mogli iz te imovine naplatiti. Da se ovo dogodilo bilo gdje, u istom bi trenutku, i po američkom i njemačkom pravu, gospodin Ramljak završio u pritvoru, a rizični fondovi bi izgubili licencu", poručio je.



Dolazak premijera i potpredsjednice vlade u sabor prizvao je i 'mostovac' Miro Bulj.



"Gospodine Plenkoviću, nemate se čega bojati. Dođite i objasnite ugovor kojim se suspendira zakon koji je donio ovaj parlament. Premijer i ministrica gospodarstva moraju doći i reći imaju li uopće više utjecaja na povjerenika u Agrokoru. Da li suspenzijom Lex Agrokora vlada i sabor imaju još neki utjecaj u toj kompaniji", pitao je Bulj.



Pozvao je predsjednika Odbora za nacionalnu sigurnost da zbog ugroze gospodarstva sazove sjednicu, a pozvao je i predsjednicu republike da sazove Vijeće za nacionalnu sigurnost.



HDZ-ov Josip Borić oporbi je poručio da bombardiraju javnost neistinama te ih je upitao jesu li oni agenti nekih banaka.



"Politika 'tuk na utuk' što se tiče stanki, možemo tako cijeli dan", kometirao je Borić oporbenu inicijativu opstrukcije rada sabora stankama.



"Ne bojimo se ni Mosta ni SDP-a i nismo nervozni. Podsjetit ću vas na vrijeme, kad se mijenjao zakon o konverziji švicarskih franaka nazivali ste nas agentima banaka, a zakon smo donijeli jednoglasno. Sad ja vas pitam čije vi interese zastupate u saboru? Jesu li to možda neke banke kojima je ponuđeno da sudjeluju u onom kreditu pa su odbili", pitao je.



"Nije istina da ugovor suspendira zakon. Prava vlade u odnosu na Izvanrednu upravu utvrđena su zakonom i ni jedan ih ugovor ih ne može umanjiti", poručivao je Borić.



Saborska sjednica je potom nastavljena raspravom o točkama dnevnog reda, ali je nakon 10-tak minuta oporba ponovno zatražila stanku.